 प्रदेशस्तरीय क्रिकेट सुरु
प्रथम प्रदेशस्तरीय ट्वान्टी–ट्वान्टी क्रिकेट प्रतियोगिताको पहिलो दिन सोमबार प्रोफेसनल क्रिकेट क्लब र आयोजक दमकडा क्रिकेट क्लबले जित हात पारेका छन् ।
पाल्पा — प्रथम प्रदेशस्तरीय ट्वान्टी–ट्वान्टी क्रिकेट प्रतियोगिताको पहिलो दिन सोमबार प्रोफेसनल क्रिकेट क्लब र आयोजक दमकडा क्रिकेट क्लबले जित हात पारेका छन् ।पहिलो खेलमा करुवा ब्वाइजलाई ८ विकेटले हराउँदै प्रोफेसनल विजयी भयो । टस जितेर पहिले ब्याटिङ रोजेको करुवाले १९.५ ओभरमा सबै विकेट गुमाएर ९४ रन जोडेको थियो । उसका लागि सागर थापा क्षेत्री र बोधी शाक्यले समान २५–२५, तेजेन्द्र वीरजंग रानाले १२ रन जोडेका थिए । प्रोफेसनलका बलर महेन्द्र सुवेदीले चार विकेट लिए ।प्रोफेसनलले १५.१ ओभरमा २ विकेट गुमाएर विजयी लक्ष्य पार गरेको थियो । त्यसमा राजनमान शाक्यले ४३, महेन्द्र सुवेदीले ३२, आनन्द कुमारले १५ रनको योगदान गरेका थिए । करुवा ब्वाइजका अक्षयकुमार चौधरी र दीपेन्द्र रखालले एक–एक विकेट लिए । दोस्रो खेलमा आयोजक दमकडाले मालुङ्गा क्रिकेट क्लब, स्याङ्जालाई ६ विकेटले हरायो । टस जितेर ब्याटिङ गरेको मालुङ्गाले ६ विकेट गुमाउँदै १ सय ४७ रनको योगफल तयार गर्‍यो । शक्ति बस्यालले ५३ रनको उत्कृष्ट इनिङ्स खेले भने राजन श्रेष्ठले ३७, नारायण बस्यालले २१ र सम्पन्न बस्यालले १० रन जोडेका थिए । दमकडाका गोपाल तिमिल्सेनाले चार, श्रीधर भुसाल र प्रेम पाण्डेयले एक/एक विकेट लिए ।दमकडा क्रिकेट क्लबले १६ ओभरमै ४ विकेट गुमाएर जित हात पारेको थियो । दमकडाका गोपाल तिमिल्सेनाले सर्वाधिक ६४ रन बनाए । त्यस्तै, मोहन भुसालले २६, भुवनराज पाण्डेयले २३, सागर न्यौपानेले १३ रन जोडे । मालुङ्गाका बलरले गतिलो प्रदर्शन गर्न सकेनन् ।मंगलबार बुटवल युथ र स्याङ्जा युनाइटेड तथा तिलोत्तमा रूपन्देही र पाल्पाली क्रिकेटबीच खेल हुँदैछ । प्रदेशस्तरीय खुला प्रतियोगितामा कपिलवस्तु, रूपन्देही, स्याङ्जा र पाल्पाका क्रिकेट टिम सहभागी छन् । प्रतियोगिताको विजेताले ६० हजार र उपविजेताले ३० हजार रुपैयाँ पाउनेछन् ।